Id-Dipartiment tal-Protezzjoni Ċivili kompla jissaħħaħ b'żewġ vetturi ġodda li se jintużaw għall-istazzjon ta' Delimara meta l-pumpiera jissejħu biex jassistu f'każi ta' emerġenza. Id-Dipartiment tal-Protezzjoni Ċivili żied il-flotta ta' vetturi li jintużaw f'sejħiet għall-għajnuna f'każi ta' tifi ta' nar fil-kampanja u sitwazzjonijiet ta' salvataġġ. Id-Direttur tad-Dipartiment tal-Protezzjoni Ċivili, Emanuel Psaila qal li dawn iż-żewġ vetturi ġodda b'investiment ta' €75,000 se tissaħħaħ it-taqsima ta' Delimara. "Dan l-investiment huwa mportanti ħafna għal Delimara għax b'hekk se nkabbru l-vetturi tagħna, issa se jkollna żewġ vannijiet, wieħed għall-grass fires u ieħor għal operazzjonijiet ta' rescue u hekk issa se jkollna 4 vetturi". Dan it-tagħmir huwa riżultat ta' ftehim bejn l-Enemed, il-korporazzjoni Enemalta u d-Dipartiment tal-Protezzjoni Ċivili. Il-Ministru għall-Intern, is-Sigurtà Nazzjonali u l-Infurzar tal-Liġi Byron Camilleri u l-Ministru għall-Enerġija u l-Immaniġġjar tal-Ilma Michael Farrugia qalu li dan l-investiment huwa riżultat ta' pjan ċar li jaħseb biex id-Dipartiment tal-Protezzjoni Ċivili jkollu l-aqwa apparat possibbli biex jaffaċċja l-isfidi li jinqalgħu, b'mod partikolari f'każi ta' emerġenza.